CELEX: 32021D1210
Language: el
Date: 2021-07-22 00:00:00
Title: Απόφαση (ΕΕ) 2021/1210 του Συμβουλίου της 22ας Ιουλίου 2021 σχετικά με μέτρο συνδρομής υπό μορφή γενικού προγράμματος για τη στήριξη της Αφρικανικής Ένωσης στο πλαίσιο του Ευρωπαϊκού Μηχανισμού για την Ειρήνη το 2021

23.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 263/7
               
            
         ΑΠΟΦΑΣΗ (ΕΕ) 2021/1210 ΤΟΥ ΣΥΜΒΟΥΛΙΟΥ
         της 22ας Ιουλίου 2021
         σχετικά με μέτρο συνδρομής υπό μορφή γενικού προγράμματος για τη στήριξη της Αφρικανικής Ένωσης στο πλαίσιο του Ευρωπαϊκού Μηχανισμού για την Ειρήνη το 2021
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΚΕΠΠΑ) 2021/509 (1), θεσπίστηκε Ευρωπαϊκός Μηχανισμός για την Ειρήνη («ΕΜΕ») για τη χρηματοδότηση από τα κράτη μέλη δράσεων της Ένωσης στο πλαίσιο της κοινής εξωτερικής πολιτικής και πολιτικής ασφαλείας για τη διατήρηση της ειρήνης, την πρόληψη των συγκρούσεων και την ενίσχυση της διεθνούς ασφάλειας, σύμφωνα με το άρθρο 21 παράγραφος 2 στοιχείο γ) της Συνθήκης. Ειδικότερα, δυνάμει του άρθρου 1 παράγραφος 2 στοιχείο β) σημείο ii) της απόφασης (ΚΕΠΠΑ) 2021/509, ο ΕΜΕ μπορεί να χρηματοδοτήσει μέτρα συνδρομής για την υποστήριξη των στρατιωτικών πτυχών των επιχειρήσεων υποστήριξης της ειρήνης υπό την ηγεσία περιφερειακών ή διεθνών οργανισμών.
                  
               
                     (2)
                  
                  
                     Τα μέτρα συνδρομής δυνάμει του ΕΜΕ μπορεί να λαμβάνουν τη μορφή ειδικού μέτρου ή γενικού προγράμματος υποστήριξης με συγκεκριμένη γεωγραφική ή θεματική επικέντρωση.
                  
               
                     (3)
                  
                  
                     Το Συμβούλιο αναγνωρίζει τη συνεχιζόμενη στρατηγική σημασία της εταιρικής σχέσης Αφρικής-ΕΕ για την ειρήνη και την ασφάλεια, στο πλαίσιο της κοινής στρατηγικής Αφρικής-ΕΕ, ιδίως το πλαίσιο συνεργασίας που θεσπίστηκε με το μέσο στήριξης της ειρήνης στην Αφρική (ΜΣΕΑ) και τον ηγετικό ρόλο της Αφρικανικής Ένωσης (ΑΕ) στη διατήρηση της ειρήνης και της ασφάλειας στην αφρικανική ήπειρο, όπως προσδιορίζεται στο άρθρο 16 του πρωτοκόλλου σχετικά με τη σύσταση του Συμβουλίου Ειρήνης και Ασφάλειας της Αφρικανικής Ένωσης. Το Συμβούλιο παραμένει προσηλωμένο στην ανάπτυξη των ικανοτήτων της ΑΕ στον τομέα αυτόν, παρέχοντας βοήθεια στις υπό αφρικανική ηγεσία επιχειρήσεις υποστήριξης της ειρήνης και ενισχύοντας την Αφρικανική Αρχιτεκτονική Ειρήνης και Ασφάλειας ώστε να καταστεί πλήρως λειτουργική, σύμφωνα με το μνημόνιο συμφωνίας μεταξύ της Αφρικανικής Ένωσης και της Ευρωπαϊκής Ένωσης για την ειρήνη, την ασφάλεια και τη διακυβέρνηση, της 23ης Μαΐου 2018, καθώς και στη διατήρηση καθιερωμένων μηχανισμών συνεργασίας, ιδίως μιας ολοκληρωμένης προσέγγισης που βασίζεται στην εταιρική σχέση, τη διαβούλευση και τον ενισχυμένο στρατηγικό συντονισμό.
                  
               
                     (4)
                  
                  
                     Η ομαλή μετάβαση της στήριξης της Ένωσης από το ΜΣΕΑ στον ΕΜΕ θα πρέπει να εξασφαλιστεί με τη θέσπιση ενός μέτρου συνδρομής υπό μορφή γενικού προγράμματος για την υποστήριξη της ΑΕ, που θα καλύπτει το δεύτερο εξάμηνο του 2021 («μέτρο συνδρομής»). Αναμένεται ότι το μέτρο συνδρομής πρόκειται να ακολουθηθεί από περαιτέρω υποστήριξη της Αφρικανικής Ένωσης για την περίοδο 2022-2024. Ένα γενικό πρόγραμμα επιτρέπει τη συνεχή παροχή αξιόπιστης και προβλέψιμης χρηματοδότησης σε επιχειρήσεις υποστήριξης της ειρήνης υπό αφρικανική ηγεσία που έχουν λάβει εντολή ή εξουσιοδότηση από το Συμβούλιο Ειρήνης και Ασφάλειας της ΑΕ, ενώ παράλληλα εξασφαλίζει την ευελιξία που απαιτείται για την αποτελεσματική και αποδοτική αντίδραση στις εξελίξεις των συγκρούσεων στην αφρικανική ήπειρο. Αναμένεται ότι οι δράσεις στο πλαίσιο του μέτρου συνδρομής θα μπορούσαν να υλοποιηθούν από οντότητες που διαθέτουν πείρα στην υλοποίηση δράσεων στο πλαίσιο του ΜΣΕΑ. Δράσεις στο πλαίσιο αυτού του μέτρου συνδρομής θα υλοποιηθούν λαμβανομένων υπόψη των αρχών και απαιτήσεων που ορίζονται στην απόφαση (ΚΕΠΠΑ) 2021/509 και σύμφωνα με τους κανόνες για την εκτέλεση των εσόδων και δαπανών που χρηματοδοτείται μέσω του ΕΜΕ.
                  
               
                     (5)
                  
                  
                     Με επιστολή της του Ιουνίου του 2021 προς τον ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ύπατος εκπρόσωπος»), η ΑΕ ζήτησε από την Ένωση να παρέχει συνεχή στήριξη από την 1η Ιουλίου 2021 και εξής σε επιχειρήσεις υποστήριξης της ειρήνης υπό αφρικανική ηγεσία που έχουν λάβει εντολή ή εξουσιοδότηση από το Συμβούλιο Ειρήνης και Ασφάλειας της ΑΕ.
                  
               
                     (6)
                  
                  
                     Το Συμβούλιο επιβεβαιώνει την αποφασιστικότητά του να προστατεύσει, να προωθήσει και να πραγματώσει τα ανθρώπινα δικαιώματα, τις θεμελιώδεις ελευθερίες και τις δημοκρατικές αρχές και να ενισχύσει το κράτος δικαίου και τη χρηστή διακυβέρνηση σύμφωνα με τον Χάρτη των Ηνωμένων Εθνών, την Οικουμενική Διακήρυξη των Δικαιωμάτων του Ανθρώπου και το διεθνές δίκαιο, ιδίως τα διεθνή ανθρώπινα δικαιώματα και το διεθνές ανθρωπιστικό δίκαιο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Σύσταση, στόχοι και πεδίο εφαρμογής
            
               1.   Θεσπίζεται μέτρο συνδρομής υπό μορφή γενικού προγράμματος για την υποστήριξη της Αφρικανικής Ένωσης, το οποίο θα χρηματοδοτείται από τον Ευρωπαϊκό Μηχανισμό για την Ειρήνη (ΕΜΕ) («μέτρο συνδρομής»). Το μέτρο συνδρομής χρηματοδοτεί δράσεις εγκεκριμένες από την Επιτροπή Πολιτικής και Ασφάλειας (ΕΠΑ) πριν από τις 31 Δεκεμβρίου 2021.
            
            
               2.   Στόχος του μέτρου συνδρομής είναι η μείωση της συχνότητας, της διάρκειας και της έντασης των βίαιων συγκρούσεων στην Αφρική και η ενίσχυση του ρόλου της Αφρικανικής Ένωσης (ΑΕ) όσον αφορά την ειρήνη και την ασφάλεια στην αφρικανική ήπειρο.
            
            
               3.   Για την επίτευξη των στόχων που ορίζονται στην παράγραφο 2, το μέτρο συνδρομής χρηματοδοτεί τις στρατιωτικές πτυχές των επιχειρήσεων υποστήριξης της ειρήνης υπό αφρικανική ηγεσία που έχουν λάβει εντολή ή εξουσιοδότηση από το Συμβούλιο Ειρήνης και Ασφάλειας της ΑΕ.
            
         
         
            Άρθρο 2
            Έγκριση της στήριξης για δράσεις στο πλαίσιο του μέτρου συνδρομής
            
               1.   Σύμφωνα με το άρθρο 59 παράγραφος 7 της απόφασης (ΚΕΠΠΑ) 2021/509, της στήριξης για οποιαδήποτε δράση στο πλαίσιο του μέτρου συνδρομής προηγείται αίτημα της Επιτροπής της ΑΕ, ως δικαιούχου του μέτρου συνδρομής («δικαιούχος»).
            
            
               2.   Μετά το αίτημα που αναφέρεται στην παράγραφο 1, ο ύπατος εκπρόσωπος, κατόπιν διαβούλευσης με τον διευθυντή μέτρων συνδρομής που διορίζεται δυνάμει της απόφασης (ΚΕΠΠΑ) 2021/509 («διευθυντής μέτρων συνδρομής») όσον αφορά θέματα δημοσιονομικής εκτέλεσης, υποβάλλει προς εξέταση και έγκριση από την ΕΠΑ σύσταση, στην οποία περιγράφονται η προτεινόμενη στήριξη, συμπεριλαμβανομένων του προϋπολογισμού της, η οντότητα ή οι οντότητες οι οποίες επιλέγονται μεταξύ εκείνων που απαριθμούνται στο άρθρο 5 παράγραφος 2 της παρούσας απόφασης και οι οποίες πρόκειται να εφαρμόσουν την προτεινόμενη στήριξη και παρατηρήσεις σχετικά με την ευαισθησία στο θέμα των συγκρούσεων και αναλύσεις κινδύνου, καθώς και μέτρα παρακολούθησης και ελέγχου όπως αναφέρονται στο άρθρο 6 της παρούσας απόφασης, όπως απαιτείται.
            
         
         
            Άρθρο 3
            Χρηματοδοτικές ρυθμίσεις
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με το μέτρο συνδρομής ανέρχεται σε 130 000 000 EUR. Σύμφωνα με το άρθρο 29 παράγραφος 5 της απόφασης (ΚΕΠΠΑ) 2021/509, ο διευθυντής μέτρων συνδρομής μπορεί να ζητά την καταβολή συνεισφορών μετά την έκδοση της παρούσας απόφασης, έως 104 000 000 EUR, στον βαθμό που τα κεφάλαια που διατίθενται για μέτρα συνδρομής δεν επαρκούν για τη χρηματοδότηση πληρωμών το 2021. Τα κεφάλαια που ζητούνται από τον διευθυντή χρησιμοποιούνται μόνο για την πληρωμή δαπανών εντός των ορίων που εγκρίνονται από την επιτροπή που συγκροτήθηκε με την απόφαση (ΚΕΠΠΑ) 2021/509 στον διορθωτικό προϋπολογισμό του 2021 που αντιστοιχεί σε αυτό το μέτρο συνδρομής.
            
            
               2.   Η διαχείριση όλων των δαπανών γίνεται σύμφωνα με τους κανόνες για την εκτέλεση των εσόδων και δαπανών που χρηματοδοτείται μέσω του ΕΜΕ.
            
            
               3.   Οι δαπάνες οι οποίες σχετίζονται με δράσεις που εγκρίνονται για εφαρμογή στο πλαίσιο του μέτρου συνδρομής είναι επιλέξιμες για χρηματοδότηση για 60 μήνες από την 1η Ιουλίου 2021.
            
         
         
            Άρθρο 4
            Ρυθμίσεις με τον δικαιούχο
            
               1.   Ο ύπατος εκπρόσωπος προβαίνει στις αναγκαίες ρυθμίσεις με τον δικαιούχο, προκειμένου να διασφαλίσει τη συμμόρφωσή του με τις απαιτήσεις και τους όρους που θεσπίζονται από το Συμβούλιο, συμπεριλαμβανομένης της συμμόρφωσης με το διεθνές δίκαιο, ιδίως τα διεθνή ανθρώπινα δικαιώματα και το διεθνές ανθρωπιστικό δίκαιο, ως προϋπόθεση για την παροχή στήριξης στο πλαίσιο του μέτρου συνδρομής.
            
            
               2.   Οι ρυθμίσεις που αναφέρονται στην παράγραφο 1 περιλαμβάνουν διατάξεις που υποχρεώνουν τον δικαιούχο να διασφαλίζει:
               
                           α)
                        
                        
                           τη σωστή και αποτελεσματική χρήση οποιωνδήποτε περιουσιακών στοιχείων στο πλαίσιο του μέτρου συνδρομής για τους σκοπούς για τους οποίους παρασχέθηκαν·
                        
                     
                           β)
                        
                        
                           την επαρκή συντήρηση οποιωνδήποτε περιουσιακών στοιχείων παρέχονται στο πλαίσιο του μέτρου συνδρομής, ώστε να διασφαλίζεται η χρηστικότητα και η επιχειρησιακή διαθεσιμότητά τους καθ’ όλη τη διάρκεια του κύκλου ζωής τους·
                        
                     
                           γ)
                        
                        
                           ότι τα περιουσιακά στοιχεία που παρέχονται στο πλαίσιο του μέτρου συνδρομής δεν απόλλυνται ή δεν περιέρχονται, χωρίς την έγκριση της επιτροπής του Μηχανισμού που συγκροτήθηκε δυνάμει της απόφασης (ΚΕΠΠΑ) 2021/509, σε πρόσωπα ή οντότητες διαφορετικά από εκείνα που ορίζονται στις εν λόγω ρυθμίσεις, στο τέλος του κύκλου ζωής τους ή κατά τη λήξη ισχύος ή τη διακοπή του μέτρου συνδρομής.
                        
                     
            
               3.   Οι ρυθμίσεις που αναφέρονται στην παράγραφο 1 περιλαμβάνουν διατάξεις σχετικά με την αναστολή και τον τερματισμό της στήριξης στο πλαίσιο του μέτρου συνδρομής, εφόσον διαπιστωθεί ότι ο δικαιούχος αθετεί τις υποχρεώσεις που ορίζονται στην παράγραφο 2.
            
            
               4.   Ο διευθυντής μέτρων συνδρομής συνάπτει με τον δικαιούχο χρηματοδοτική συμφωνία η οποία καλύπτει το μέτρο συνδρομής. Ο διευθυντής μέτρων συνδρομής ενημερώνει την επιτροπή που συγκροτήθηκε με την απόφαση (ΚΕΠΠΑ) 2021/509 σχετικά με τη συμφωνία που πρόκειται να συνάψει.
            
         
         
            Άρθρο 5
            Εφαρμογή
            
               1.   Ο ύπατος εκπρόσωπος είναι υπεύθυνος για τη διασφάλιση της εφαρμογής της παρούσας απόφασης σύμφωνα με την απόφαση (ΚΕΠΠΑ) 2021/509, τους κανόνες για την εκτέλεση των εσόδων και δαπανών που χρηματοδοτείται μέσω του ΕΜΕ και το ολοκληρωμένο μεθοδολογικό πλαίσιο για την αξιολόγηση και τον προσδιορισμό των απαιτούμενων μέτρων και ελέγχων για τα μέτρα συνδρομής στο πλαίσιο του ΕΜΕ.
            
            
               2.   Οι δράσεις στο πλαίσιο του μέτρου συνδρομής που αναφέρονται στο άρθρο 2 μπορούν να υλοποιηθούν πλήρως ή εν μέρει από οποιαδήποτε από τις ακόλουθες οντότητες, μεταξύ άλλων μέσω επιχορηγήσεων που μπορούν να χορηγηθούν χωρίς πρόσκληση υποβολής προτάσεων:
               
                           α)
                        
                        
                           την Επιτροπή της ΑΕ·
                        
                     
                           β)
                        
                        
                           την Ένωση του Αραβικού Μαγκρέμπ·
                        
                     
                           γ)
                        
                        
                           την Κοινότητα του Σαχέλ και της Σαχάρας·
                        
                     
                           δ)
                        
                        
                           την Κοινή Αγορά της Ανατολικής και Μεσημβρινής Αφρικής·
                        
                     
                           ε)
                        
                        
                           την Κοινότητα Ανατολικής Αφρικής·
                        
                     
                           στ)
                        
                        
                           τη Δύναμη Επιφυλακής Ανατολικής Αφρικής
                        
                     
                           ζ)
                        
                        
                           την Οικονομική Κοινότητα των Κεντροαφρικανικών Κρατών·
                        
                     
                           η)
                        
                        
                           την Οικονομική Κοινότητα των Δυτικοαφρικανικών Κρατών·
                        
                     
                           θ)
                        
                        
                           τη Διακυβερνητική Αρχή για την Ανάπτυξη·
                        
                     
                           ι)
                        
                        
                           την Περιφερειακή Δυνατότητα της Βόρειας Αφρικής·
                        
                     
                           ια)
                        
                        
                           την Κοινότητα για την Ανάπτυξη της Μεσημβρινής Αφρικής·
                        
                     
                           ιβ)
                        
                        
                           την G5 του Σαχέλ·
                        
                     
                           ιγ)
                        
                        
                           την Επιτροπή της Λεκάνης της Λίμνης Τσαντ·
                        
                     
                           ιδ)
                        
                        
                           την Ύπατη Αρμοστεία του Οργανισμού Ηνωμένων Εθνών (ΟΗΕ) για τα ανθρώπινα δικαιώματα·
                        
                     
                           ιε)
                        
                        
                           τη Γραμματεία του ΟΗΕ·
                        
                     
                           ιστ)
                        
                        
                           το Γραφείο του ΟΗΕ για τις υπηρεσίες υποστήριξης των προγραμμάτων·
                        
                     
                           ιζ)
                        
                        
                           το Γραφείο Υποστήριξης του ΟΗΕ στη Σομαλία·.
                        
                     
                           ιη)
                        
                        
                           υπουργεία, κρατικές υπηρεσίες ή άλλα όργανα και οργανισμούς δημοσίου δικαίου των εν λόγω κρατών μελών ή όργανα που διέπονται από το ιδιωτικό δίκαιο με αποστολή δημόσιας υπηρεσίας, όπως ορίζεται στο παράρτημα, στον βαθμό που παρέχονται στα τελευταία αυτά όργανα επαρκείς οικονομικές εγγυήσεις.
                        
                     
            
               3.   Ο διευθυντής μέτρων συνδρομής επιβεβαιώνει την ικανότητα συγκεκριμένης οντότητας να υλοποιήσει μια δράση ή μέρος αυτής πριν από την έγκριση της υποστήριξης της δράσης από την ΕΠΑ.
            
         
         
            Άρθρο 6
            Παρακολούθηση, αξιολόγηση και έλεγχος
            
               1.   Τα μέτρα για την παρακολούθηση, την αξιολόγηση και τον έλεγχο των δράσεων στο πλαίσιο του μέτρου συνδρομής θεσπίζονται σύμφωνα με το ολοκληρωμένο μεθοδολογικό πλαίσιο για την αξιολόγηση και τον προσδιορισμό των απαιτούμενων μέτρων και ελέγχων για τα μέτρα συνδρομής στο πλαίσιο του ΕΜΕ.
            
            
               2.   Τα μέτρα που αναφέρονται στην παράγραφο 1 υπηρετούν ιδίως τη διασφάλιση της συμμόρφωσης του δικαιούχου και κάθε άλλης οντότητας που επωφελείται άμεσα από τη στήριξη στο πλαίσιο του μέτρου συνδρομής με το διεθνές δίκαιο ανθρώπινων δικαιωμάτων και το διεθνές ανθρωπιστικό δίκαιο, καθώς και τη συμμόρφωση του δικαιούχου με οποιεσδήποτε άλλες δεσμεύσεις και υποχρεώσεις έχουν θεσπιστεί στο πλαίσιο των ρυθμίσεων που αναφέρονται στο άρθρο 4.
            
            
               3.   Ανάλογα με την εγκεκριμένη στήριξη για δράση στο πλαίσιο του μέτρου συνδρομής, τα μέτρα που αναφέρονται στην παράγραφο 1 μπορούν να περιλαμβάνουν την παρακολούθηση της προόδου όσον αφορά όρους και κριτήρια αναφοράς που έχουν συμφωνηθεί με τον δικαιούχο, τη θέσπιση και την παρακολούθηση των πλαισίων συμμόρφωσης με το διεθνές δίκαιο ανθρώπινων δικαιωμάτων και το διεθνές ανθρωπιστικό δίκαιο και των απαιτήσεων δέουσας επιμέλειας, τον έλεγχο μετά την αποστολή των περιουσιακών στοιχείων για τη διασφάλιση της κατάλληλης χρήσης και την αποφυγή της εκτροπής, καθώς και τον προσδιορισμό στρατηγικών απεμπλοκής και εξόδου.
            
         
         
            Άρθρο 7
            Αναστολή και διακοπή
            
               1.   Σύμφωνα με το άρθρο 64 της απόφασης (ΚΕΠΠΑ) 2021/509, η ΕΠΑ μπορεί να αποφασίσει να αναστείλει ή να διακόψει τη στήριξη σε δράσεις στο πλαίσιο του μέτρου συνδρομής ή να αναστείλει ολόκληρο το μέτρο συνδρομής, κατόπιν αιτήματος κράτους μέλους ή του ύπατου εκπροσώπου, στις ακόλουθες περιπτώσεις:
               
                           α)
                        
                        
                           εάν ο δικαιούχος παραβαίνει τις υποχρεώσεις του σύμφωνα με το διεθνές δίκαιο, ιδίως το δίκαιο ανθρωπίνων δικαιωμάτων και το διεθνές ανθρωπιστικό δίκαιο, ή δεν τηρεί τις δεσμεύσεις στο πλαίσιο των ρυθμίσεων που αναφέρονται στο άρθρο 4·
                        
                     
                           β)
                        
                        
                           εάν η σύμβαση με φορέα υλοποίησης έχει ανασταλεί ή καταγγελθεί κατόπιν αθέτησης των συμβατικών του υποχρεώσεων·
                        
                     
                           γ)
                        
                        
                           εάν η κατάσταση στη συγκεκριμένη γεωγραφική περιοχή δεν επιτρέπει πλέον την υλοποίηση του μέτρου με επαρκείς εγγυήσεις·
                        
                     
                           δ)
                        
                        
                           εάν η συνέχιση του μέτρου δεν εξυπηρετεί πλέον τους στόχους του ή δεν είναι πλέον προς το συμφέρον της Ένωσης.
                        
                     Σε επείγουσες και εξαιρετικές περιπτώσεις, ο ύπατος εκπρόσωπος μπορεί να αναστείλει προσωρινά, εν όλω ή εν μέρει, την εκτέλεση του μέτρου συνδρομής εν αναμονή της απόφασης της ΕΠΑ.
            
            
               2.   Η ΕΠΑ μπορεί να συστήσει στο Συμβούλιο τη διακοπή του μέτρου συνδρομής.
            
         
         
            Άρθρο 8
            Συνοχή της δράσης της Ένωσης
            Σύμφωνα με το άρθρο 8 της απόφασης (ΚΕΠΠΑ) 2021/509, διασφαλίζεται η συνοχή μεταξύ των δράσεων στο πλαίσιο του μέτρου συνδρομής και άλλων δράσεων στον τομέα της κοινής εξωτερικής πολιτικής και πολιτικής ασφαλείας και των μέτρων στο πλαίσιο μέσων σε άλλους τομείς της εξωτερικής δράσης της Ένωσης, καθώς και των άλλων πολιτικών της Ένωσης, συμπεριλαμβανομένης της ολοκληρωμένης προσέγγισης έναντι των εξωτερικών συγκρούσεων και κρίσεων.
         
         
            Άρθρο 9
            Έναρξη ισχύος
            Η παρούσα απόφαση αρχίζει να ισχύει την ημερομηνία της έκδοσής της.
            Εφαρμόζεται από την 1η Ιουλίου 2021.
         
         
            Βρυξέλλες, 22 Ιουλίου 2021.
            
               
                  Για το Συμβούλιο
               
               
                  Ο Πρόεδρος
               
               G. DOVŽAN
            
         
         
            (1)  Απόφαση (ΚΕΠΠΑ) 2021/509 του Συμβουλίου, της 22ας Μαρτίου 2021, για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).
      
      
         
            ΠΑΡΑΡΤΗΜΑ
            Κατάλογος των υπουργείων, κρατικών υπηρεσιών και άλλων οργάνων και οργανισμών δημοσίου δικαίου των κρατών μελών και οργάνων τα οποία διέπονται από το ιδιωτικό δίκαιο με αποστολή δημόσιας υπηρεσίας και στα οποία έχουν παρασχεθεί επαρκείς οικονομικές εγγυήσεις, που μπορούν να υλοποιούν πλήρως ή εν μέρει δράσεις στο πλαίσιο του μέτρου συνδρομής (1):
            
                        —
                     
                     
                        Deutsche Gesellschaft für International Zusammenarbeit
                     
                  
                        —
                     
                     
                        Expertise France
                     
                  
               (1)  Ο παρών κατάλογος αφορά μόνο το μέτρο συνδρομής που θεσπίζεται με την παρούσα απόφαση του Συμβουλίου και δεν αποκλείει τη δυνατότητα να οριστούν άλλες οντότητες για μελλοντικά μέτρα συνδρομής, συμπεριλαμβανομένων εκείνων που έχουν τη μορφή γενικού προγράμματος.